Napoleon (Hupli)
Taidokas kone, sydäntä vailla,
 rajaton voima luonnon lailla,
 nousukkaan tavat, luonne, veri.
 Elonsa pelkkä teatteri.
 Etevä, suuri näyttelijä,
 reklaamirummun käyttelijä,
 verraton tappelupukari,
 aina kädessä pyssy ja hukari.
 Häntä kunnianhimo ohjasi,
 kaikki tekonsa siihen pohjasi,
 se oli johtotähtensä.
 Ja siksi hänen nähtensä
 muu oli yhdentekevää.
 Oli itserakas yltä alta,
 nous päähän asema ja valta,
 rinnassa paloi kylmä tuli,
 siks työnsä pian tyhjiin suli,
 sillä lämpö vain luo elämää,
 vain valo heelmän synnyttää.
 Ken himoansa tyydyttää,
 yhä nälkäisemmäksi vain jää.

 Hän, maailman herra, pohjaltaan
 himonsa orja oli vaan.

 Hän tavoitti valtaa kuin perhoa harri.
 Hän nerokas oli – niin: nerokas narri!